เงินบาทเปิด 31.37/39 บาท
ธนาคารซีไอเอ็มบี ไทย รายงาน เงินบาทเปิดตลาดเช้านี้อยู่ที่ระดับ 31.37/39 แนวโน้มอ่อนค่าต่อเนื่อง
15 พ.ค. 2555

ธนาคารซีไอเอ็มบี ไทย รายงาน เงินบาทเปิดตลาดเช้านี้อยู่ที่ระดับ 31.37/39 แนวโน้มอ่อนค่าต่อเนื่อง
นักบริหารเงินธนาคารซีไอเอ็มบี ไทย กล่าวว่า เงินบาทเปิดตลาดเช้านี้อยู่ที่ระดับ 31.37/39 บาท/ดอลลาร์ ปรับตัวอ่อนค่าจากช่วงปิดตลาดเย็นวานนี้ที่ระดับ 31.32/34 บาท/ดอลลาร์ แนวโน้มปรับตัวอ่อนค่าต่อเนื่อง
"(เงินบาท)ปรับตัวอ่อนค่าต่อเนื่อง จนกว่าปัญหาการจัดตั้งรัฐบาลกรีซจะได้ข้อยุติ เพราะตอนนี้ยังไม่มีอะไรแน่นอน" นักบริหารเงิน กล่าว
นักลงทุนยังให้ความสำคัญต่อปัญหาการเมืองและหนี้สาธารณะของกรีซว่าเป็นปัจจัยลบที่ส่งผลกระทบต่อค่าเงินยูโร ส่วนกรณีเจพีมอร์แกนธนาคารยักษ์ใหญ่ของสหรัฐประสบปัญหาขาดทุนกลับส่งผลให้ค่าเงินดอลลาร์แข็งค่าขึ้น เนื่องจากนักลงทุนมองว่าเป็นปัญหาเพียงเล็กน้อยเท่านั้น
สำหรับความเคลื่อนไหวของค่าเงินสกุลต่างประเทศที่สำคัญช่วงเช้านี้ เงินยูโรอยู่ที่ระดับ 1.2822/2824 ดอลลาร์/ยูโร ปรับตัวอ่อนค่าจากระดับ 1.2865/2869 ดอลลาร์/ยูโร ส่วนเงินเยนอยู่ที่ระดับ 79.86/87 เยน/ดอลลาร์ ปรับตัวแข็งค่าจากระดับ 80.04/06 เยน/ดอลลาร์
นักบริหารเงิน คาดว่า ทิศทางเงินบาทวันนี้ยังมีแนวโน้มอ่อนค่าต่อเนื่อง โดยประเมินกรอบการเคลื่อนไหวไว้ระหว่าง 31.35-31.45 บาท/ดอลลาร์